**Informatīvais ziņojums**

### “Par 2018. gada 28.-29. jūnija Eiropadomē un 29. jūnija Eiropadomes 27 Eiropas Savienības dalībvalstu (50. panta) formāta sanāksmē izskatāmajiem jautājumiem”.

Š.g. 28.-29. jūnija Eiropadomes darba kārtībā ir seši jautājumu bloki: migrācija; drošība un aizsardzība; nodarbinātība, izaugsme un konkurētspēja; inovāciju un digitālie jautājumi; ES daudzgadu budžets 2021.-2027. gadam; ārējās attiecības. Eiropadomes ietvaros 29. jūnijā plānota ES 27 dalībvalstu (50. panta) formāta sanāksme, kurā paredzēts izvērtēt Apvienotās Karalistes izstāšanās no ES sarunās panākto progresu. 29. jūnijā notiks arī *Euro* samits[[1]](#footnote-1).

*Migrācija*

Eiropadome pievērsīsies aktuālajai situācijai migrācijas jomā. 2017. gada oktobra Eiropadomē valstu un valdību vadītāji vienojās 2018. gada pirmajā pusē censties panākt vienprātību Kopējās Eiropas patvēruma sistēmas reformas jautājumā.

Latvijas nostāja: Latvija piekrīt, ka ir svarīgi turpināt uzraudzīt situāciju visos migrācijas ceļos, lai savlaicīgi un efektīvi varētu reaģēt, ja tas nepieciešams. Latvija vienmēr ir atbalstījusi visaptverošas pieejas migrācijai nepieciešamību. Saglabājam līdzšinējo nostāju Kopējās patvēruma sistēmas reformas jautājumā - uzsveram dalībvalstu brīvprātīgas dalības principu jebkādās ar pārvietošanu saistītās aktivitātēs, kā arī aicinām pieņemt lēmumus vienprātīgi.

*Drošība un aizsardzība*

Eiropadome izvērtēs paveikto un sniegs vadlīnijas tālākajam darbam, t.sk. tādos jautājumos kā Pastāvīgā strukturētā sadarbība, militārā mobilitāte, ES un NATO sadarbība, kā arī noturības stiprināšana pret hibrīddraudiem.

Latvijas nostāja: Esam gandarīti par paveikto Eiropas drošības un aizsardzības spēju stiprināšanā. Sagaidām, ka turpināsies darbs pie Pastāvīgās strukturētās sadarbības projektu īstenošanas, tostarp Latvijai svarīgā Militārās mobilitātes projekta. Turpinot darbu pie militārās mobilitātes uzlabošanas, ir svarīgi tiekties uz vienotiem ES un NATO standartiem. ES un NATO sadarbības turpināšana ir īpaši svarīga tādos jautājumos kā hibrīdais apdraudējums, kiberdrošības un kiberaizsardzība, militārā mobilitāte, koordinētas mācības un vingrinājumi, kā arī partnervalstu spēju attīstīšana. Jāturpina darbs, lai stiprinātu ES noturību pret ķīmiskajiem, bioloģiskajiem, radioloģiskajiem un kodolriskiem, tostarp stiprinot starptautiskos instrumentus un normas, kas aizliedz ķīmisko ieroču lietošanu. Hibrīdo apdraudējumu jomā atbalstām ES Hibrīddraudu analīzes vienībasspēju celšanu un Eiropas Izcilības centra cīņai ar hibrīdo apdraudējumupēc iespējas plašāku iesaistīšanu ES, ES un NATO sadarbības iniciatīvu īstenošanā. Eiropas Ārējās darbības dienesta Stratēģiskās komunikācijas operatīvajām grupām jānodrošina pietiekami cilvēkresursi un finansējums. Atbalstām EK š.g. 26. aprīlī publicētos priekšlikumus paziņojumā “Vēršanās pret dezinformāciju tiešsaistē – Eiropas pieeja”. Atbalstām ES iniciatīvas attīstīt noturību un spējas kiberdrošības jomā.

*Nodarbinātība, izaugsme un konkurētspēja*

Eiropadome ikgadējā Eiropas semestra cikla ietvaros apstiprinās valstu specifiskās rekomendācijas dalībvalstīm, kā arī pievērsīsies tirdzniecības un nodokļu jautājumiem.

Latvijas nostāja: Eiropas semestra ietvaros Latvija kopumā piekrīt EK piedāvātajām valstu specifiskajām rekomendācijām, tostarp arī Latvijai. Vienlaikus norādām uz nepieciešamību Latvijas fiskālās rekomendācijas otrajā daļā atspoguļot ar 2018. gada 1. janvāri uzsāktos pasākumus zemā atalgojuma saņēmēju nodokļu sloga mazināšanai.

Dodam priekšroku globālam/OECD risinājumam attiecībā uz nodokļiem digitālajā ekonomikā, tomēr esam atvērti diskusijām arī par pagaidu risinājumu ES līmenī.

Tirdzniecībā uzsveram daudzpusējās tirdzniecības sistēmas stiprināšanas svarīgumu. ES ekonomiskajai izaugsmei ir svarīga reģionālo un divpusējo tirdzniecības attiecību veicināšana ar esošiem un jauniem partneriem, modernizējot vai slēdzot jaunus brīvās tirdzniecības nolīgumus. Latvijai ir svarīgas labas un abpusēji izdevīgas transatlantiskās tirdzniecības attiecības. Vienlaikus, saistībā ar ASV pieņemtajiem tērauda un alumīnija importa ierobežošanas pasākumiem Latvija atbalsta skaidru ES nostāju un rīcību, aizstāvot ES ekonomiskās intereses atbilstoši PTO noteikumiem.

*Inovāciju un digitālie jautājumi*

Eiropadome pieņems secinājumus, ņemot vērā diskusiju par inovāciju un digitālajiem jautājumiem, kas notika neformālās ES valstu un valdību vadītāju sanāksmes laikā Sofijā 16. maijā.

Latvijas nostāja: Latvija atbalsta nepieciešamību ES līmenī atbalstīt inovācijas, kas maina tirgus darbību. Saredzam Eiropas Inovāciju Padomi kā vienu no Eiropas inovāciju ekosistēmas elementiem. Būtiski, lai Eiropas Inovāciju Padome papildinātu nacionāla līmeņa aktivitātes. Vienam no tās galvenajiem uzdevumiem ir jābūt globālo privāto investoru piesaistei, tādā veidā palīdzot industrijai attīstīties. Uzskatām, ka mākslīgā intelekta attīstība ir svarīgs Eiropas konkurētspējas priekšnosacījums un kopumā atbalstām EK paziņojumā “Mākslīgais intelekts Eiropai” ietvertos pasākumus. Latvija atbalsta Eiropadomes aicinājumu strauji progresēt darbā pie š.g. aprīlī publicētās Datu pakotnes, t.sk., pie Publiskā sektora informācijas atkalizmantošanas priekšlikuma un koordinēta Mākslīgā intelekta plāna.

*ES daudzgadu budžets 2021.-2027. gadam*

Eiropadomē plānota diskusija par laika grafiku š.g. 2. maijā publicētā EK priekšlikuma ES daudzgadu budžetam 2021.-2027. gadam apstiprināšanai.

Latvijas nostāja: Latvijas interesēs ir panākt savlaicīgu vienošanos par ES daudzgadu budžetu 2021.-2027. gadam, lai laicīgi uzsāktu jaunā perioda programmu plānošanu un ieviešanu. Vienlaikus uzskatām, ka saturs ir svarīgāks par termiņu. Latvija nevar atbalstīt pašreizējo Eiropas Komisijas piedāvājumu, jo tas nesniedz adekvātu atbalstu Latvijas konverģencei, ņemot vērā piedāvāto finansējuma apjomu Kohēzijas politikā un Kopējās lauksaimniecības politikā.

*Ārējās attiecības*

Eiropadomē sagaidāma diskusija par ES Ekonomisko sankciju Krievijai pagarināšanu un ES paplašināšanos.

Latvijas nostāja: Saglabājam līdzšinējo nostāju ES Ekonomisko sankciju Krievijai pagarināšanas jautājumā. Latvija atbalsta ES paplašināšanās procesu, kas balstīts uz skaidriem kritērijiem un  valstu individuālo sasniegumu novērtējumu.

*ES 27 dalībvalstu (50. panta) formāta sanāksme*

Eiropadome 50. panta formātā izvērtēs progresu Apvienotās Karalistes (AK) izstāšanās no ES sarunās un uzklausīs ES sarunveža M. Barņjē (*Michel Barnier*) ziņojumu par izstāšanās sarunām, koncentrējoties uz atlikušajiem Izstāšanās līguma jautājumiem.

Latvijas nostāja: Nepieciešams iespējami drīz vienoties par visu Izstāšanās līguma tekstu, dodot iespēju pievērsties sarunām par nākotnes attiecību ietvaru. Latvija ir ieinteresēta saglabāt iespējami ciešas attiecības ar AK arī pēc tās izstāšanās no ES, ievērojot ES kopīgi definētos principus un tiesisko kārtību.

|  |  |
| --- | --- |
| Iesniedzējs: Ārlietu ministrs | E.Rinkēvičs |
| Vīza: valsts sekretāra p.i. | N.Penke |

Una Ķepīte, 67016381

Una.Kepite@mfa.gov.lv

1. Ministru kabinetā 19. jūnijā tiks izskatīts informatīvais ziņojums “Par 2018.gada 21.jūnija *Euro* grupas un 2018.gada 22.jūnija Eiropas Savienības Ekonomisko un finanšu jautājumu padomes sanāksmēs izskatāmajiem jautājumiem” un apstiprināta pozīcija Nr. 3 “Par Ekonomikas un monetārās savienības padziļināšanas aspektiem – diskusijas *Euro* grupā un *Euro* samitā”. [↑](#footnote-ref-1)